b'\n_START_ARTICLE_\nRaketoplan Buran\n_START_PARAGRAPH_\nBuran (rusko \xd0\x9c\xd0\xa2\xd0\x9a\xd0\x9a \xd0\x91\xd1\x83\xd1\x80\xd0\xb0\xd0\xbd) je bilo ime sovjetskega vesoljskega programa, katerega cilj je bil razviti lasten raketoplan, kot odgovor na ameri\xc5\xa1ki Space Shuttle._NEWLINE_Projekt so za\xc4\x8deli na aerodinami\xc4\x8dnem in\xc5\xa1titutu CAGI leta 1976 in velja za najdra\xc5\xbejega v sovjetskem vesoljskem programu. Ker so Buran predstavili kasneje kot Columbio in zaradi osupljive zunanje podobnosti, so mnogi posumili, da so pri razvoju pomembno vlogo odigrali industrijski vohuni. V resnici je bila podobna samo zunanja aerodinami\xc4\x8dna oblika, notranjost Burana je bila popolnoma ruska._NEWLINE_Buran je prvi\xc4\x8d poletel novembra 1988 in sicer brez posadke. Dvakrat je obkro\xc5\xbeil Zemljo in pristal s samodejnim pilotom, \xc4\x8desar ameri\xc5\xa1ki raketoplani ne zmorejo._NEWLINE_Po prvem poletu so program opustili zaradi pomanjkanja sredstev in politi\xc4\x8dne nestabilnosti v Sovjetski zvezi. Uradno so s programom kon\xc4\x8dali leta 1993. Kon\xc4\x8dana raketoplana 1.01 Buran in 1.02 Pti\xc4\x8dka sta sedaj skupaj z ostanki projekta last Kazahstana. Leta 2002 se je hangar, v katerem so shranili Buran, zaradi slabega vzdr\xc5\xbeevanja podrl, uni\xc4\x8dil raketoplan in pri tem ubil \xc5\xa1e osem ljudi._NEWLINE_Na\xc4\x8drtovali so tudi naslednjo generacijo Burana, vendar so 2.01, 2.02 in 2.03 ob koncu programa ostali nedokon\xc4\x8dani in so jih kasneje razstavili ali pa so jih pustili v tovarni v slabem stanju._NEWLINE_Poleg petih na\xc4\x8drtovanih raketoplanov so naredili tudi osem preskusnih plovil, namenjnih razli\xc4\x8dnim preskusom. Nekateri so danes na ogled.\n_START_SECTION_\nBuran v leposlovju\n_START_PARAGRAPH_\nBuran je skupaj z drugim sovjetskim projektom vesoljskega letala Spiral uporabil Sergej Lukjanenko v svojem znanstvenofantasti\xc4\x8dnem romanu iz leta 1997 Zvezde, hladne igra\xc4\x8dke (\xd0\x97\xd0\xb2\xd0\xb5\xd0\xb7\xd0\xb4\xd1\x8b \xe2\x80\x94 \xd1\x85\xd0\xbe\xd0\xbb\xd0\xbe\xd0\xb4\xd0\xbd\xd1\x8b\xd0\xb5 \xd0\xb8\xd0\xb3\xd1\x80\xd1\x83\xd1\x88\xd0\xba\xd0\xb8). Buran so, opremljenega z nami\xc5\xa1ljenim dvigovalnim pogonom, uporabljali pri medzvezni trgovini z nezemeljskimi bitji.'